

**Article de difusió del servei**

**Reempresa | Mercats Municipals, una eina per mantenir vius els mercats de la demarcació de Barcelona**

La Gerència de Comerç de la Diputació de Barcelona i el Centre de Reempresa de Catalunya (una iniciativa de la Cecot i Autoocupació) treballen plegats per donar més visibilitat i promocionar les parades disponibles i les parades que busquen un relleu dels mercats municipals de la demarcació de Barcelona.

Durant els últims anys, Reempresa ha esdevingut un instrument útil per mantenir viu els negocis del nostre territori i, per aquest motiu, des del 2017 i de la mà de la Diputació de Barcelona han posat en marxa un nou servei que pretén ajudar tant a aquelles persones emprenedores que estan interessades en establir-se en un mercat com a aquells i aquelles paradistes que, pensant en jubilar-se o tancar, busquen un relleu perquè la seva parada continuï funcionant.

**Si ets un/a paradista...**

Reempresa t’ofereix assessorament i acompanyament per tal de buscar a una nova persona emprenedora que doni continuïtat a aquell negoci que, probablement, vas posar en marxa fa uns anys. Reempresa | Mercats Municipals treballa de manera neutral i confidencial per tal que tot el procés sigui el més amable i fàcil possible. Tots els serveis que ofereix Reempresa són gratuïts, així que no tenen cap cost ni per al paradista ni tampoc per a la persona que n’agafarà el relleu.

**Si ets una persona emprenedora i estàs pensant en establir-te en un mercat...**

El Centre de Reempresa de Catalunya disposa d’un Marketplace propi amb prop de dues-centes parades de mercats en funcionament i disponibles preparades perquè t’hi estableixis. Així doncs, els tècnics de Reempresa | Mercats Municipals t’acompanyen i assessoren durant tot el procés de transmissió i ho fan de manera gratuïta.

S’ha demostrat que reemprendre una parada de mercat té moltes coses bones: Menys incertesa i més possibilitats d’èxit, diferents opcions d’espais de venda, magatzems i cambres frigorífiques en condicions òptimes, espais de càrrega i descàrrega, amb altres espais de consum... En definitiva, els mercats municipals són espais ideals per portar-hi a terme una activitat comercial de valor vinculada a productes d’alimentació i complementaris de màxima qualitat.

En vols més informació? Entra a [www.reempresa.org/mercatsmunicipals](http://www.reempresa.org/mercatsmunicipals) i coneix tot el que t’ofereix aquest servei.